**NAVODILA ZA IZVEDBO DELAVNICE NA TEMO FILMA *ANIMAL***

**Potek delavnice za pribl. 60 minut**

1. Sledite PPT. Učence seznanite, da si bomo v Kinodvoru ogledali dokumentarni film *Animal*. Nato nadaljujete na naslednji diapozitiv in predstavite potek današnjega dne.

**AKTIVNOST 1**

2. Krajši razmislek o vprašanju *Če bi živali posnele film o ljudeh, kako bi bil videti?*

Učencem namenite minuto, da razmislijo o vprašanju. Nato jih spodbudite, da svoje ideje delijo z razredom.

**AKTIVNOST 2**

3. Učencem se pove, da si bomo ogledali dokumentarni film *Animal*, ki so ga ljudje posneli na temo izkoriščanja in uničevanja okolja. Sledi krajši pogovor o simboliki slike.

4. Učenci si ogledajo kratek napovednik filma. Pritisnite na hiperpovezavo do napovednika na diapozitivu.

5. Sledi predstavitev filma.

Gre za angleško-francoski dokumentarni film. Film je prejel nagrado mladega filmskega občinstva, ki jo podeljuje Evropska filmska akademija. Učence opozorite, da so glasovale tudi naše Ledinke.

Film spremlja mlada aktivista, Bello in Vipulana, kako potujeta po svetu, da bi se srečala z znanstveniki in aktivisti, ter iščeta drug način življenja skupaj z drugimi vrstami kot sostanovalci našega planeta. Film torej prikazuje gibanje mladih, ki se želi spoprijeti s podnebnimi spremembami, njihovim izvorom in posledicami, in poskušajo dejansko spremeniti naš odnos do okolja. Bella in Vipulan se ukvarjata s tem, *zakaj je onesnaževanja vse več, čeprav zaradi njega trpimo vsi prebivalci našega planeta*.

Glavne teme v filmu so podnebne spremembe, predvsem onesnaženost s plastiko in izumiranje živalskih vrst zaradi prekomernega izkoriščanja (industrijski ribolov) in uničevanja habitata živali (krčenje gozdov za izgradnjo industrijskih objektov).

**AKTIVNOST 3**

6. Sledi branje različnih dejstev iz filma. Učence spodbudite, da pri vsaki trditvi ali mnenju odgovorijo na dana vprašanja.

Navedena dejstva:

- V zadnjih 50 letih smo izgubili 50% prostoživečih živali.

- Trenutno smo znotraj 6. množičnega izumiranja živalskih vrst, v katero pa je močno vpleten človek.

- Ko govorimo o človeku, govorimo o bolezni rak. Go govorimo o Zemlji, govorimo o napredku.

- Vsa živa bitja na planetu imamo enako pravico do obstoja.

- Rast ne more biti cilj, ker neskončna rast je nemogoča. Zdravje in družbene vezi bi morale biti naš glavni cilj.

- Raznolikost pomeni stabilnost.

7. Učence vprašajte, *ali osebno kdaj razmišljajo o vplivu človeka na okolje.* Prestavite se na naslednji diapozitiv, kjer se nahaja kolaž pretresljivih slik. Učence spodbudite k diskusiji in razlagi slik.

**AKTIVNOST 4**

8. Sledi delo v skupinah s platformo Padlet.

Učence razdelite v skupine po tri ali štiri.

Razložite jim potek dela in kaj je njihova naloga. Naloga učencev je, da v skupini poiščejo možne rešitve za dane iztočnice iz filma. Opozorite jih, da ni nič narobe s tem, če se ideje ponovijo.

**Poiščite diapozitiv, ki vsebuje QR kodo za vaš razred.** Učenci naj vzamejo svoje telefone in poslikajo QR kodo, ki je namenjena prav za njihov razred **(vsak razred ima svojo prosojnico s svojo QR kodo).** Koda jih bo vodila na platformo Padlet, ki je že pripravljena za njihove vnose.

Ko bodo učenci uspešno vpisani v Padlet, **učitelji odprite povezavo, ki se nahaja pod QR kodo vašega razreda.** Tako bo lahko cel razred hkrati spremljal ideje vseh skupin.

Časa imajo približno 10 minut.

**Rezultat dela skupaj prediskutirate. Opozorite učence, da si bomo njihove ideje prebrali tudi pri naslednji uri angleščine, in se pogovorili o filmu.**

Gradivo pripravili:

Eva Pavlin

Tanja Trpin Mandelj